"Vi må erkende, at det i Danmark ikke kan lade sig gøre at opbygge et nichesite baseret på Facebook," siger Poul Madsen om lukningen af Format. Jacob Nielsen

Ekstra Bladet har valgt at lukke ungdomsmediet Format. Det oplyser chefredaktør Poul Madsen til journalisten.dk

”Vi gennemfører et strategiskifte på Format. Vi vil i stedet fokusere på to nichemdier – Skærm, der handler om streaming, film og tv, og Shero, der henvender sig til unge kvinder. Det betyder, at Format som brand kommer til at udgå,” siger Poul Madsen.

Han fortsætter:

”Vi må erkende, at det i Danmark ikke kan lade sig gøre at opbygge et nichesite baseret på Facebook. Vi har oplevet, at Facebook ændrer sit newsfeed og den måde, vi tilgår tingene på, hvilket gør det urealistisk at opbygge et bredt nyhedssite med en væsentlig del af trafikken kommende fra Facebook.”

Mediet har tidligere været truet på økonomien på grund af for lav indtjening. Derudover bunder lukningen også i en markant fremgang for ekstrabladet.dk.

Eb.dk udkonkurrerede Format

”Oprindeligt var vores plan, at Format skulle supplere eb.dk i kampen mod primært BTMX. Det sidste år har eb.dk haft en fremgang på 12,6 procent, og vi har oplevet, at eb.dk har smadret alt – inklusive Format,” siger Poul Madsen.

At Berlingske Media lukker mx.dk, har også spillet ind på beslutningen.

”Mx.dk er Formats nærmeste konkurrent, og med dem ude af billedet giver det ikke mening at fortsætte Format som et bredt nyhedssite. Det giver mening at fortsætte som nicher,” siger Poul Madsen.

I forbindelse med lukningen af Format fratræder også chefredaktør Benjamin Kürstein.

”Benjamin har selv besluttet at stoppe. At starte et medie op fra bunden er svært, og Benjamin har været ekstremt dedikeret. Det ærgrer mig, at han stopper, for jeg havde gerne set ham fortsætte,” siger Poul Madsen.

Fremover vil redaktionen på skærm.dk og shero.dk bestå af seks journalister. Derudover vil en række støttefunktioner blive varetaget af Ekstra Bladets personale.